Marik Aren nyadi tepa
PENGAWA begagaka marik sebengkah ari seni handikraf ke amat popular sereta nyadi seni tradisi dalam pupu raban bansa etnik di Sarawak. Marik nyadi identiti iya empu ngagai mensia mayuh dikena dalam pengidup mensia besehari- sehari. Aren Lah beasal ari Kampung Long Kesseh Ulu Baram diatu ngentap pendiau iya di Taman Golden Hill Marudi nyadi entrepreneur menua ditu di Pelilih Marudi bejalaika dagang iya bepelasarka marik handikraf. Sekeda ari bansa marik ke dikena iya nya marik bansa kristal enggau batu ke ngembuan mayuh bengkah tukuh enggau chura. Aren ngaga buking nitihka tengkebang iya empu tauka bepelasarka peminta tukuh tauka gaya peneka ari klien. Entrepreneur ke udah lama ngaul diri dalam industri handikraf nya bulih mayuh buking ari klien ngambika nyadi koleksyen tauka tepa ungkup orang benama, tepa kena nyadika pemeri maya orang nikah, hari pengada enggau ke bukai. Nundaku Aren ke beumur kandang 50-an, sekeda ari produk digaga bepelasarka tenggak betukuh tenggak moden enggau tradisional, gelang, gelang kaki, antin, tinchin marik enggau ke bukai. Ku Aren produk ke digaga ari kereban marik digaga enggau muntang sereta sapa aja orang ulih belajar. “ Nyema kitai ngembuan pemai baka pengeliat ati, meri perati sereta sabar, kitai deka bulih pemujur,” ku iya. Aren ke udah kala nyadi chamian pekit handikraf tenggak marik moden surung taun 2017 enggau 2019 madahka ati deka tekait meda marik ke selalu nyadi kereban iyas ke dikerindu ketegal iya sempil enggau orang ke ngembuan lalu ngembuan pekara ke semak ati pengempu. Ku iya, tenggak marik iya dijual nengah rega ke patut sereta ulih dibeli lalu ngipak untuk semua orang. “Ketegal tenggak marik moden tu chukup tan lama sereta laku lalu mayuh bulih peminta ari klien,”ku iya. Ku iya taja pan kereban iyas tenggak marik betukuh kristal tu suah datai ari mayuh bengkah chura, kitai enda kala kakang ngena iya nengah sebarang pekayan indah iya dipeda nyadika kereban iyas tang guna iya dalam budaya eggau pengidup besehari-hari. 
See author's posts
